રવિપાક પકવતા ખેડૂતોને સરકારે રાહત આપવાનો પ્રયાસ કર્યો છે. રવિ પાક માટે સરકારે નર્મદાનું પાણી આપવાનો નિર્ણય કર્યો છે. તે માટે ખેડૂતોએ પાંચ નવેમ્બર સુધીમાં સંબંધિત કચેરીએ અરજી આપવાની થશે. સરકાર દ્વારા નર્મદા કમાન્ડ એરિયામાં પાણી આપવામાં આવશે. જે તે કેનાલ કમાન્ડ એરિયાના 50 ટકા ખેડૂતો અરજી કરે તો પાણી આપવામાં આવશે. આ સિવાય રવિપાક કયા વિસ્તારમાં તૈયાર થયો અને કેટલું પાણી જોઈએ તે માટેનો ડેટા એકઠો કરવાની પણ કવાયત કરવામાં આવશે. ગુજરાતમાં રવી સિઝનમાં 35 લાખ હેક્ટરમાં ખેતી થાય છે. જેમાં ઘઉં એ મહત્વનો પાક છે. ગત વર્ષે ઉનાળું સિઝનમાં સિંચાઈ માટે પાણી અપાયું ન હતું. રાજ્યમાં 12થી 13 લાખ હેક્ટરમાં ઉનાળુ સિઝનમાં ખેતી થાય છે. રાજ્યમાં 26 ટકા ઓછા વરસાદ વચ્ચે ગુજરાત સરકારે ખેડૂતો માટે મોટો નિર્ણય લીધો છે. રવી સિઝનમાં ઘઉં, ચણા અને રાઈ જેવા પાકને સરકારના આ નિર્ણયથી મોટું જીવતદાન મળી જશે.